ET Euroopa Liidu Teataja C 110/13

Teatis Hiina Rahvavabariigist pärit kaaliumpermanganaadi impordi suhtes kehtivate dumpinguvastaste meetmete kohta

(2005/C 110/04)

2004. aasta augustis on komisjon avaldanud teatise (1) (edaspidi “teatis”), milles teavitatakse huvitatud pooli kaaliumpermanganaati tootvas ühenduse tootmisharus toimunud arengust. Seejärel on kõnealust arengut uuritud ja jõutud järgmistele järeldustele.

A. TÖÖ KÄIK

1. Vaatlusalune toode ja olemasolevad meetmed

Vaatlusalune toode on kaaliumpermanganaat (keemiline valem KMnO4), mis pärineb Hiina Rahvavabariigist (“Hiina RV”) ja kuulub harilikult CN-koodi 2841 61 00 alla. CN- kood on esitatud ainult teavitamise eesmärgil.

Praegu kohaldatav meede on nõukogu määrusega (EÜ) nr 299/2001 (2) kehtestatud lõplik dumpinguvastane tollimaks.

2. Teatise reguleerimisala

Teatises kutsuti kõiki huvitatud pooli avaldama arvamust väidetud muutuste kohta ühenduse tootmisharus, eelkõige ainukese kaaliumpermanganaadi tootja tegevuse lõpetamise ja vähemalt veel ühe kaaliumpermanganaadi tootja võimaliku olemasolu kohta ühenduse uutes liikmesriikides.

Komisjon saatis teatise koopia Hiina RV ametiasutustele, Hiina RV tootjatele/eksportijatele, ühenduse importijatele ja ühenduse teadaolevate tootjate ühendusele, et võimaldada neil avaldada arvamust ja anda teavet eespool nimetatud arengu uurimiseks.

3. Küsimustikud

Küsimustikud saadeti kahele teadaolevale ühenduse tootjale. Muid huvitatud pooli kutsuti ettenähtud aja jooksul endast teatama ja esitama komisjonile andmed ühenduse tootmisharu olemasolu kohta koos tõendusmaterjalidega. Kõiki pooli teavitati, et koostööst hoidumise tagajärjeks võib olla algmääruse artikli 18 kohaldamine ja järelduste tegemine kättesaadavate andmete alusel.

Komisjon sai vastused järgmistelt huvitatud pooltelt:

Ühenduse tootjad:

— Carus Nalόn S.L., Oviedo., Hispaania,

— Spolek pro chemickou a hutní výrobu A.S.,Ústí nad Labem, Tšehhi Vabariik;

Eksportiv tootja:

— Universal Chemicals & Industries Pvt. Ltd., Mumbai, India;

Importijad:

— Przedsiebiorstwo Przemyslowo Handlowe “STANDARD” Sp. z o.o., Lublin., Poola,

— DECA-CHIMIE S.A., Lyon, Prantsusmaa.

4. Uurimisperiood

Arengu uurimine hõlmas ajavahemikku 1. juulist 2003 kuni 30. juunini 2004 (“uurimisperiood”). Andmed koguti 2001. aastast kuni uurimisperioodi lõpuni, et uurida, kas kaaliumpermanganaati tootev ühenduse tootmisharu on olemas või mitte.

B. JÄRELDUSED

1. Tootmine Hispaanias

Hispaania kaaliumpermanganaadi tootja Carus Nalόn S.L (“Carus”) — kehtivate meetmete kehtestamise ajal ainus kaaliumpermanganaadi tootja — tegi kõnealuses uurimises koostööd. Kõnealuse äriühingu ostis Carus Chemical Company (muu hulgas kaaliumpermanganaati tootev USA äriühing) Industrial Química del Nalón'ilt 2000. aasta augustis. Carus on teavitanud komisjoni, et tootmine Hispaanias on ajutiselt peatatud ning et ta kavatseb jätkata tootmist. Carus siiski ei täpsustanud, millal seda täpselt jätkatakse. Ta teatas, et tootmise jätkamiseks on vajalik 6-kuuline ettevalmistusaeg. Äriühing nõudis, et teda tuleks kohelda ühenduse tootjana. Tõestamaks, et ta on kohustunud peatselt tootmist jätkama, esitas äriühing teabe kaaliumpermanganaadi tootmisrajatiste hoolduse üldkulude kohta.

Leitakse, et tõsiasi, et nimetatud äriühing on kandnud uurimisperioodi jooksul jätkuvalt mõningaid üldkulusid, võib osutada kavatsusele hoida tootmisrajatised korras võimaldamaks tootmise jätkamist, kui nii peaks tulevikus otsustatama. Kuna aga uurimisperioodi jooksul tootmist ei toimunud, tuleb järeldada, et äriühingut ei saa käsitleda ühenduse tootjana.

2. Tootmine Tšehhi Vabariigis

Ainuke teine teadaolev kaaliumpermanganaadi tootja ühenduses on Spolek pro chemickou a hutni vyrobu A.S. (“Spolchemie”). Kõnealune äriühing tootis uurimisperioodi jooksul märkimisväärse koguse kaaliumpermanganaati, (3) mis moodustas 100 % ühenduse toodangust. Leiti, et Spolchemie tootmismaht oli uurimisperioodi jooksul suurem ühenduse toodangust uurimisperioodi jooksul, mille tagajärjel kehtestati 2001. aastal olemasolevad meetmed. Lisaks oli tootmismaht uurimisperioodi jooksul suurem ühenduse toodangust 2002. aastal, mis oli kõige hilisem periood enne uurimisperioodi, kui Carus tootis veel kaaliumpermanganaati.

Eelneva põhjal leitakse, et Spolchemie on ühenduses ainuke allesjäänud kaaliumpermanganaadi tootja.

3. Teiste huvitatud poolte märkused

Koostööd tegev India tootja ja kaks koostööd tegevat importijat esitasid lisateavet olukorra kohta ühenduse turul. Kõnealused kaks importijat väljendasid muret, et praegu kehtivad meetmed võivad samuti kaitsta USA kaaliumpermanganaadi tootjat, kes ostis Hispaania tootmisrajatised ja seejärel peatas Hispaanias tootmise. Nad ei esitanud faktilisi andmeid, mis osutaksid sellele, et Spolchemie'd ei saaks pidada ühenduse tootjaks.

C. JÄRELDUSED

Eelneva põhjal järeldatakse, et Spolchemie'd tuleks pidada ainsaks ühenduse tootjaks. Kõnealune äriühing on väljendanud oma toetust kehtivate dumpinguvastaste meetmete suhtes. Seepärast võib pidada kõnealust äriühingut ühenduse tootmisharu moodustavaks.

Niisiis võib järeldada, et ühenduse tootmisharu on veel olemas ja ei ole põhjust praegu kehtivate meetmete tühistamiseks.

(1) ELT C 209, 19.8.2004, lk 2.

(2) EÜT L 44, 15.2.2001, lk 4. Määrust on viimati muudetud nõukogu määrusega (EÜ) nr 152/2003 (EÜT L 25, 30.1.2003, lk 21).

(3) Konfidentsiaalsuse kaalutlustel ei esitata tegelikku arvu.